ET Euroopa Liidu Teataja C 284/3

12. juulil 2013 esitatud hagi — Leedu Vabariik versus Euroopa Komisjon

(Kohtuasi T-365/13)

2013/C 284/03

Kohtumenetluse keel: leedu

Pooled

Hageja: Leedu Vabariik (esindajad: D. Kriaučiūno ja R. Krasuckaitė)

Kostja: Euroopa Komisjon

Nõuded

Hageja palub Üldkohtul:

1. tühistada komisjoni 2. mai 2013. aasta rakendusotsus Leedut puudutavas osas ning osas, mille kohaselt rahastamine ei kata teatavaid kulutusi, mida Leedu Vabariik on EAGGF tagatisrahastu raames teinud,

2. mõista kohtukulud välja Euroopa Komisjonilt.

Väited ja peamised argumendid

Hagi põhjenduseks esitab hageja viis väidet.

Hageja esimese väite kohaselt rikkus komisjon vaidlustatud otsust vastu võttes määruse (EÜ) nr 1975/2006 (1) artikleid 10 ja 15 ning määruse (EÜ) nr 1974/2006 (2) artiklit 48, sest ta nõudis, et ebasoodsate looduslike tingimustega seotud toetusmeetmete puhul viidaks teatud kriteeriumite täidetuse korral (loomkoormus) läbi täiendavad kontrollid (kohapealsed kontrollid), ei võtnud ta arvesse, et liikmesriikidel on nende sätete kohaldamisel kaalutlusõigus valida ise kontrollikriteeriumid ja –meetodid, ega võtnud arvesse Leedu ametiasutuste argumente seoses valitud kontrollimeetodi kasutamise ja tõhususega.

Hageja teise väite kohaselt rikkus komisjon määruse (EÜ) nr 1290/2005 (3) artikli 31 lõiget 2 ja proportsionaalsuse põhimõtet, kuna vaatamata sellele, et ta ei tõendanud, et esineb märkimisväärne fondi kahjustamise oht, kohaldas ta loomkoormuse kriteeriumi alusel põhjendamatult 5 %-list finantskorrektsiooni väidetavalt puuduliku kontrolli tõttu. Määruse (EÜ) nr 1290/2005 artikli 31 lõikes 2 toodud nõuete kohaselt ei oleks komisjon pidanud kohaldama mingisugust finantskorrektsiooni proportsionaalselt tuvastatud rikkumistega ja Euroopa Liidu eelarvele tekitatud ohuga. Vaidlustatud otsuses märatud korrektsioonid lähevad kaugemale sellest, mis on sobiv ja vajalik selleks, et kaitsta Euroopa Liidu eelarvelisi huve.

Hageja kolmanda väite kohaselt määras komisjon — määruse (EÜ) nr 1975/2006 artikli 14 lõiget 2 ja määruse (EÜ) nr 1974/2006 artikli 48 lõiget 1 valesti tõlgendades ning määruse (EÜ) nr 796/2004 (4) artiklit 29 rikkudes — põhjendamatult 2 %-lise finantskorrektsiooni selle alusel, et kõigi kohustuste täitmise kontrollimiseks läbiviidud kohapealse kontrolli käigus ei kontrollitud 100 % põldudest.

Hageja neljanda väite kohaselt rikkus komisjon vaidlustatud otsust vastu võttes määruse (EÜ) nr 1975/2006 artikli 10 lõiget 2, kuna ta leidis, et olid puudused väetiste kasutamise kontrollis (halduskontroll), ning jättis arvesse võtmata selle, et liikmesriikidel on selle sätte kohaldamisel kaalutlusõigus valida ise kontrollikriteeriumid ja –meetodid, ega võtnud arvesse Leedu ametiasutuste argumente seoses valitud kontrollimeetodi (visuaalne vaatlus) kasutamise ja tõhususega.

Hageja viienda väite kohaselt rikkus komisjon määruse (EÜ) nr 1290/2005 artikli 31 lõiget 2 ja proportsionaalsuse põhimõtet, kuna vaatamata sellele, et ta ei tõendanud, et esineb märkimisväärne fondi kahjustamise oht, kohaldas ta väetiste kasutamise kriteeriumi alusel põhjendamatult 5 %-list finantskorrektsiooni väidetavalt puuduliku kontrolli tõttu. Määruse (EÜ) nr 1290/2005 artikli 31 lõikes 2 toodud nõuete kohaselt ei oleks komisjon pidanud kohaldama mingisugust finantskorrektsiooni proportsionaalselt tuvastatud rikkumistega ja Euroopa Liidu eelarvele tekitatud ohuga. Vaidlustatud otsuses märatud korrektsioonid lähevad kaugemale sellest, mis on sobiv ja vajalik selleks, et kaitsta Euroopa Liidu eelarvelisi huve.

(1) Komisjoni 7. detsembri 2006. aasta määrus (EÜ) nr 1975/2006, millega kehtestatakse nõukogu määruse (EÜ) nr 1698/2005 rakendamise üksikasjalikud eeskirjad kontrollimenetluse rakendamise ja maaelu arengu toetusmeetmete nõuetele vastavuse kohta (ELT L 368, lk 74).

(2) Komisjoni 15. detsembri 2006. aasta määrus (EÜ) nr 1974/2006, milles sätestatakse nõukogu määruse (EÜ) nr 1698/2005 (Maaelu Arengu Euroopa Põllumajandusfondist (EAFRD) antavate maaelu arengu toetuste kohta) kohaldamise üksikasjalikud eeskirjad (ELT L 368, lk 15).

(3) Nõukogu 21. juuni 2005. aasta määrus (EÜ) nr 1290/2005 ühise põllumajanduspoliitika rahastamise kohta (ELT L 209, lk 1).

(4) Komisjoni 21. aprilli 2004. aasta määrus (EÜ) nr 796/2004, millega kehtestatakse nõukogu määruses (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) ette nähtud nõuetele vastavuse, toetuse ümbersuunamise ning ühtse haldus- ja kontrollisüsteemi rakendamise üksikasjalikud reeglid (ELT L 141, lk 18; ELT eriväljaanne 03/04, lk 243).